DØMT: Disse to unge mennene har erkjent vold mot kidnappingsofferet, og ble begge domfelt til nesten seks år i fengsel i Oslo tingrett. Dommen er anket. Foto: Privat

Januar 2018: I rettssal 207 i Oslo Tingrett bøyer familiefaren overkroppen fremover, skjuler ansiktet i hendene og ser ned i sitt eget fang.

Ryggen skjelver.

Han peker på hodet sitt, deretter øyet og fingeren, som fortsatt ikke klarer å gripe rundt gjenstander. Men det er ikke det verste:

– Jeg er ødelagt psykisk, sier han.

– Jeg er ikke et menneske lenger.

Vitner så ham løpe ut av bilen, over en parkeringsplass på Holmlia, mens han skrek «politi, politi» og slo håndflaten mot en vindusrute. Flere menn løp etter.

De slo ham med jernstang og murstein. Mot ryggen, bena og nakken.

Den ene hadde pistol, ifølge dommen.

Mennene byttet på å sparke og slå ham, samtidig som familiefaren holdt seg fast i en takrenne og ropte til folk på verandaene: «Hjelp, hjelp».

Til slutt lå mannen urørlig på bakken, uten pust til å skrike mer. Da løftet de den store mannen opp etter bena og armene, før de kastet ham inn i en bygning. Med hodet først.

Politiet fant senere fragmenter av blod og hår på mursteinsveggen.

Det hele varte i under 20 minutter – og et helt liv.

BLOD: Det var tydelige spor etter mishandlingen da politiet kom til stedet hvor familiefaren ble utsatt for vold. Han ble senere bortført og holdt fanget. Foto: Politiet

Når han sitter i huset sitt i dag, med voldsalarm og mobiltelefon i fanget, ser han skygger i hagen av mennesker som ikke finnes. De er kommet for å ta ham, tenker han.

Uansett hvor han går, er han redd.

De to sønnene hans og han selv forteller i retten om hvordan livet er blitt.

«Slipp meg, slipp meg», skriker han når han våkner av mareritt om nettene.

Mest av alt er mannen redd for å bli gal.

Før kidnappingen hadde han knapt vært hos en lege. Nå besøker han menn i hvite frakker hele tiden.

De har satt ham på antidepressiva og anti-psykotisk medisin, etter å ha diagnostisert ham med en komplisert posttraumatisk stresslidelse. Flere ganger har han vært tvangsinnlagt.

– Jeg har mistet livet mitt, sier han.

MAFIA: Familiefaren ble holdt fanget i denne leiligheten i to døgn. Foto: Politiet

En kvinne og fire unge menn fra Holmlia ble tiltalt for kidnappingen og volden. Gjenglederen og andre sentrale aktører i Young Bloods ble siktet, men aldri tiltalt i saken.

Bevisene holdt ikke.

Likevel snakker aktor og forsvarerne om gjenglederen.

– Hvordan skriver han navnet sitt? spør dommeren.

Flere blir vist et fotografi av ham i vitneboksen.

En av de tiltalte blir spurt:

– Er det personer som mangler i denne tiltalen?

– Flere, svarer kvinnen.

– Er det noen du prøver å beskytte?

– Det er ikke sånn at jeg beskytter dem, men jeg er redd for dem.

I dommen skal retten senere bemerke at «det har vært en bred bevisføring rundt både sakens forløp og bakmannskap».

På tiltalebenken sitter en 31 år gammel etnisk norsk mann som har et kontaktnett helt til toppen av det kriminelle nettverket. Young Bloods bruker mannen som et «verktøy» eller «redskap» for å utøve vold, ifølge en politimann.

Til VG formidler 31-åringen gjennom advokaten sin:

– Jeg mener miljøet på Holmlia er veldig myteskapt.

Det blonde håret er bakoverstrøket med sideskill. Skjegget er trimmet. Han er ikledd en hvit penskjorte.

DOMFELT: 31-åringen med blå lue (t.h.) ble dømt til nesten seks år i fengsel av Oslo tingrett. Dommen er anket. Mannen med blå jakke (nummer to fra høyre) var også siktet i saken, men ble aldri tiltalt. Foto: VG

Før kidnappingen deltok den tiltalte kvinnen på møter mellom familiefaren og flere personer fra Holmlia.

De anklaget mannen for å ha stjålet en bag med penger eller narkotika fra dem. Men familiefaren benektet at han hadde noe med dette å gjøre.

Forut for ett av møtene var kvinnen i kontakt med et telefonnummer politiet knytter til gjenglederen.

21 ganger i løpet av en drøy time, ifølge en politirapport.

KIDNAPPET: Inne på dette kottet har familiefaren forklart at han ble holdt fanget over en lengre periode. Etter to døgn ble han sluppet løs. Foto: Politiet

På rettssakens siste dager snakker advokat etter advokat om bakmannskapet i Young Bloods.

– Noen andre står bak og trekker i trådene. Hvorfor er ikke disse tiltalt? spør advokat Jon Anders Hasle og ser mot dommeren.

Advokat Trygve Staff sier at en av de siktede gjennom telefonavlyttingen har snakket andre personer inn i saken. Han viser til at de snakker om gjenglederen.

Ikke lenge etterpå avbryter dommeren og spør aktor:

– Disse som har forsvunnet ut av saken… Hvorfor er ikke de her?

Da statsadvokat Kirsti Elisabeth Guttormsen ikke svarer, spør dommeren på nytt:

– Jeg forstår at det er henlagt på grunn av mangler på bevis. Jeg bare spør hvorfor de ikke engang er innkalt som vitner?

– Jeg har ikke noe godt svar på det, akkurat, svarer Guttormsen.

Politiets hovedetterforsker i saken, Henrik Brænden, sier til dommeren at de hadde et sterkt ønske om å belyse hele saken.

– Men i forhold til et bakmannskap kom vi ikke helt i mål. Det ble ikke avdekket.

Septemberdagen for to og et halvt år siden gikk gjenglederen ut av hovedinngangen til Politihuset i Oslo. Klokken var 16.07. Sivilkledde spanere fulgte alle skritt han tok. Senere skrev de i en rapport: